Månedsbrev Svane

Denne måneden har vært preget av mye sykdom. Personalet har blitt hardere rammet enn barna, og de siste ukene har det vært færre hender og fang enn det pleier å være på avdelingen. Vi har samarbeidet mye med And og barna har likevel hatt fine dager 😊 Så langt det har latt seg gjøre har vi delt oss opp i mindre grupper i løpet av dagen. Vi har lekt mye ute og utforsket endringene høsten har ført med seg i buskene og trærne. Det har blant annet vært veldig stor interesse for å plukke og samle på de røde bærene som vokser i buskene. Denne aktiviteten har fenget flere av barna over mange dager. Vi har også hatt noen aktiviteter innendørs der vi har malt med høstfarger og brukt blader som har falt fra trærne på ulike måter for å lage kunsten vi solgte på markeringen av FN dagen😊 Flere av turene har dessverre ikke vært mulig å gjennomføre på grunn av sykdom. Toåringene var på en tur i begynnelsen av måneden. Da samlet de blant annet bladene vi brukte i kunsten vår. Flere av de yngste hadde sin første toddlertid sammen med barna på And denne måneden. Dette er en fast tid som er satt av på onsdagene, mens toåringene er på tur. Her får de minste ta mer fokus og plass enn når vi er full gruppe. Noen ganger har en av de ansatte planlagt et opplegg eller en samling, mens andre ganger har frileken fokus og barna får verdifull tid til å skape og vedlikeholde relasjoner på tvers av avdelingene. Vi ser at de setter stor pris på å få muligheten til disse felles opplevelsene med blant annet boltrelek, sang og musikk 😊

Vi har feiret 3 bursdager denne måneden!

* Omoderola som ble to år 3 oktober
* Oskar som ble to år 4 oktober
* Nora som ble to år 19 oktober

Når det er bursdagsfeiring henges det ut flagg og bilde av barnet med gratulasjon fra avdelingen. Vi feirer med bursdagssang og krone, «raketter» og ballonger til fruktmåltidet. Vi serverer også yoghurt, kjeks og litt rosiner sammen med frukten for å gjøre ekstra stas på bursdagen. Dette har vært til stor glede for alle barna på avdelingen!

25 oktober markerte vi FN dagen i Sandal. De som hadde mulighet tok med en matrett, og barna hadde laget kunst som ble solgt. En stor takk til alle dere som deltok på markeringen og bidro til å støtte Røde Kors sitt arbeid 😊. Det så ut som både barn og foreldre hadde en trivelig ettermiddag sammen på avdelingen!

I november skal vi fortsette å arbeide med høsten som tema. Barna viste tydelig at de likte å male når vi lagde kunsten til FN dagen. Derfor skal vi fortsette å male og utforske andre måter å lage kunst på. Blant annet ved å bruke materialer og farger vi kan finne utendørs på høsten. «Opplevelser med kunst og kultur i barnehagen kan legge grunnlag for tilhørighet [og] deltakelse (…) (RP,2017,s 50) .Gjennom å lage kunst i fellesskap kan barna styrke de fine vennskapsbåndene som finnes på avdelingen. Å la kunsten henge fremme før den sendes hjem kan også være et utgangspunkt for gode samtaler både blant barna, men også mellom barn og voksen.

I barnehagen skal vi legge til rette for at barna får positive opplevelser med å være ute i naturen (RP,2017,s 52). Vi vet at barna tar med seg lærdommen og erfaringene de får når de er små, og at de kan være med på å legge grunnlaget for holdninger og handlingsmønster når de blir eldre (RP,2017, s49). Det er derfor viktig å legge til rette for at alle barna får positive erfaringer med å være ute i høstværet. Dersom dette gjøres på barnas premisser og med barns medvirkning i fokus kan det bidra til at barna blir trygge på, og glad i å være ute i all slags vær.

Nå som det har blitt kaldere ute har barna behov for flere varme klær. De som ikke har tatt med vinterdressen og vinterskoene enda kan gjerne gjøre det nå. Se også etter om barna har det de trenger av votter, luer og halser. Det kan være lurt med mer enn ett par 😊 Det er begrenset med plass i garderobene våre, så pass på at det ikke er for mye klær og sko der. Klærne i grovgarderoben kan bruke lang tid på å tørke hvis de henger for tett. Vi ber om at dere tar med dere alt yttertøy hjem for en sjekk eller vask den siste fredagen i hver måned. Dette er for å gjøre det enklere å holde det ryddig i garderoben.

Minner om at vognene skal settes på riktig plass i forhold til vognkartet, og at de skal være klar til når barna skal sove. Det vil si at ryggen skal ligge nede, selene skal være tredd riktig gjennom posen og myggnett og regntrekk skal være på. Det er mange vogner hos oss nå, og det tar mye tid og ressurser fra barna dersom vi må klargjøre alle 13 vognene før de kan legges.

Vi skal begynne å bruke Vigilo i løpet av november og vi jobber alle for å få tatt den nødvendige opplæringen. Håper alt er klart til oppstart snart!

**Informasjon om personalet**

3 november har Anna sin siste dag som vikar hos oss. Vi har vært veldig glad for å ha henne her denne måneden 😊

1 november ønsker vi Lukas velkommen som barne- og ungdomsarbeider på Svane. Kjersti blir pedagogisk leder på dispensasjon ut barnehageåret 2023/2024.

**Viktige datoer i november**

17.11 – **Planleggingsdag**. Barnehagen er stengt denne dagen.